Document ID: 32012D0088

DEĊIŻJONI TAL-KUMMISSJONI
tal-25 ta’ Jannar 2012
dwar l-ispeċifikazzjoni teknika għall-interoperabbiltà relatata mas-subsistema tal-“kontroll-kmand u sinjalazzjoni” tas-sistema ferrovjarja trans-Ewropea
(notifikata bid-dokument numru C(2012) 172)
(Test b’relevanza għaż-ŻEE)
(2012/88/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2008/57/KE tal-Parlament Ewropew u tal-Kunsill tas-17 ta’ Ġunju 2008 dwar l-interoperabbiltà tas-sistema ferrovjarja fil-Komunità (1), u b'mod partikolari t-tieni subparagrafu tal-Artikolu 6(1) tagħha,
Billi:
(1)
Id-Deċiżjoni tal-Kummissjoni 2006/679/KE tat-28 ta’ Marzu 2006 dwar l-ispeċifikazzjoni teknika għall-interoperabbiltà fir-rigward tas-subsistema ta’ kontroll u ta’ sinjalar tas-sistema ferrovjarja konvenzjonali trans-Ewropea (2) stipulat l-ispeċifikazzjonijiet tekniċi għall-interoperabbiltà (“TSI”) relatati mas-subsistema tal-“kontroll-kmand u s-sinjalazzjoni” għas-sistemi ferrovjarji konvenzjonali trans-Ewropej.
(2)
Id-Deċiżjoni tal-Kummissjoni 2006/860/KE tas-7 ta’ Novembru 2006 li tikkonċerna speċifikazzjoni teknika għall-interoperabbiltà relatata mas-subsistema ta’ kontroll u l-kmand u sinjalazzjoni tas-sistema ferrovjarja trans-Ewropea ta’ veloċità għolja (3) stipulat l-ispeċifikazzjoni teknika għall-interoperabbiltà (TSI) relatata mas-subsistema tal-“kontroll-kmand u sinjalazzjoni” tas-sistema ferrovjarja trans-Ewropea ta’ veloċità għolja.
(3)
Ir-rekwiżiti essenzjali għan-netwerks konvenzjonali u dawk għan-netwerks ta’ veloċità għolja għandhom ikunu identiċi, kif iridu jkunu wkoll l-ispeċifikazzjonijiet funzjonali u tekniċi tagħhom, il-kostitwenti tal-interoperabbiltà u l-interfaċċi tagħhom, u l-proċeduri li jintużaw għall-evalwazzjoni tal-konformità jew tal-adegwatezza għall-użu tal-kostitwenti tal-interoperabbiltà jew il-verifika tal-“KE” tas-subsistemi tal-“kontroll-kmand u sinjalazzjoni” tagħhom.
(4)
L-istrateġiji ta’ implimentazzjoni għandhom jibqgħu speċifiċi għal kull tip ta’ netwerk, u r-rekwiżiti eżistenti għan-netwerk trans-Ewropew konvenzjonali u għan-netwerk trans-Ewropea ta’ veloċità għolja għandhom jibqgħu l-istess. L-Aġenzija Ferrovjarja Ewropea (“Aġenzija”) ingħatat mandat ta’ qafas biex twettaq ċerti attivitajiet.
(5)
Fil-31 ta’ Jannar 2011, l-Aġenzija pproponiet ir-rakkomandazzjoni tagħha dwar l-ispeċifikazzjoni teknika għall-interoperabbiltà relatata mas-subsistemi tal-“kontroll-kmand u sinjalazzjoni” tas-sistema ferrovjarja trans-Ewropea (4). Din id-Deċiżjoni hija bbażata fuq dik ir-rakkomandazzjoni.
(6)
Għalhekk, fl-interess taċ-ċarezza, id-Deċiżjonijiet 2006/679/KE u 2006/860/KE għandhom jiġu sostitwiti b'din id-Deċiżjoni.
(7)
It-tibdil li ddaħħal fir-rigward tar-rekwiżiti tas-sikurezza (it-Taqsima 4.2.1 tal-Anness III) huwa bbażat fuq il-fatt li t-test tat-TSIs tas-CSS li jinsabu fis-seħħ iħalli lok għal interpretazzjonijiet differenti. It-tibdil li ddaħħal ma għandux impatt negattiv fuq il-livell globali tas-sikurezza.
(8)
Għall-proġetti ta’ infrastruttura ferrovjarja li jibbenifikaw minn appoġġ finanzjarju tal-UE, l-istallazzjoni tal-ERTMS/ETCS għandha tkun obbligatorja fil-każ ta’ stallazzjonijiet ġodda jew ta’ titjib ta’ komponenti li jikkontrollaw il-veloċità ta’ sistema CCS. Din l-istallazzjoni, fi prinċipju, għandha ssir fl-ambitu tal-proġett iffinanzjat mill-UE. Madankollu, f'ċerti każijiet ikun meħtieġ li tingħata deroga minn din ir-regola ta’ implimentazzjoni. L-ambitu ta’ din id-deroga huwa limitat għall-istrateġija ta’ implimentazzjoni tat-TSI tal-“kontroll-kmand u s-sinjalazzjoni”.
(9)
Fid-dokument tekniku “Lista tas-sistemi tal-Klassi B tas-CCS”, l-Aġenzija elenkat is-sistemi eżistenti nazzjonali ta’ kmand-kontroll u sinjalazzjoni (“sistemi tal-Klassi B”). Dawn is-sistemi jistgħu jiġu mitluba abbord lokomottivi u unitajiet tat-trazzjon sabiex ikunu jistgħu jaħdmu fuq ċerti linji.
(10)
Is-sistemi tal-Klassi B, minkejja li joffru ostakli pjuttost sinifikanti għall-interoperabbiltà tal-lokomottivi u tal-unitajiet tat-trazzjoni, iwettqu rwol importanti fiż-żamma ta’ livell għoli ta’ sikurezza fin-netwerk trans-Ewropew. Minħabba f'hekk, huwa importanti li jiġi evitat il-ħolqien ta’ ostakli addizzjonali għall-interoperabbiltà, pereżempju, permezz ta’ tibdil f'dawn is-sistemi storiċi nazzjonali jew bl-introduzzjoni ta’ sistemi ġodda.
(11)
Biex jiġi evitat il-ħolqien ta’ ostakli addizzjonali għall-interoperabbiltà, l-Istati Membri għandhom jiżguraw li l-funzjonalità tas-sistemi storiċi tal-Klassi B u l-interfaċċi tagħhom jibqgħu kif speċifikat attwalment, għajr fejn ikunu meħtieġa modifiki biex jitnaqqsu d-difetti relatati mas-sikurezza ta’ dawn is-sistemi. L-Istati Membri għandhom jiżguraw ukoll li s-sistemi li mhumiex inklużi fil-lista ta’ sistemi tal-Klassi B ma jikkostitwixxux ostakli addizzjonali għall-interoperabbiltà.
(12)
Id-disponibbiltà tal-frekwenzi tal-GSM-R hija essenzjali għall-operazzjoni sikura u interoperabbli tal-ferroviji.
(13)
Id-Deċiżjonijiet 2006/679/KE u 2006/860/KE għandhom għalhekk jiġu mħassra.
(14)
Il-miżuri previsti f'din id-Deciżjoni huma skont l-opinjoni tal-Kumitat imsemmi fl-Artikolu 29(1) tad-Direttiva 2008/57/KE;
ADOTTAT DIN ID-DEĊIŻJONI:
Artikolu 1
1. L-ispeċifikazzjoni teknika għall-interoperabbiltà (“TSI”) relatata mas-subsistema tal-“kontroll-kmand u sinjalazzjoni ta’ maġenb il-binarji” u s-subsistema tal-“kontroll-kmand u sinjalazzjoni abbord” tas-sistema ferrovjarja trans-Ewropea, kif stipulata fl-Anness III hija adottata.
2. It-TSI stipulata fl-Anness III għal din id-Deċiżjoni għandha tiġi applikata għas-subsistema tal-“kontroll-kmand u sinjalazzjoni ta’ maġenb il-binarji” kif deskritta fil-punt 2.3 u s-subsistema tal-“kontroll-kmand u sinjalazzjoni abbord” kif deskritta fil-punt 2.4 tal-Anness II għad-Direttiva 2008/57/KE.
Artikolu 2
1. L-Istati Membri għandhom jiżguraw li, kull meta sistema nazzjonali tal-“kontroll-kmand” ta’ protezzjoni tintalab biex tiġi installata fuq vettura ferrovjarja biex din tkun tista' taħdem fuq linja speċifika jew fuq parti min-netwerk Trans-Ewropew, din is-sistema tkun inkluża fil-lista tas-sistemi tal-Klassi B, li għandha l-istess valur legali bħall-annessi tat-TSI.
2. L-Istati Membri għandhom jiżguraw li l-funzjonalità, il-prestazzjoni u l-interfaċċi tas-sistemi tal-Klassi B jibqgħu l-istess bħalma huma speċifikati attwalment, għajr meta jkunu meħtieġa modifiki biex jitnaqqsu d-difetti relatati mas-sikurezza ta’ dawn is-sistemi.
Artikolu 3
Kull Stat Membru għandu jinnotifika lill-Istati Membri l-oħra u lill-Kummissjoni, fir-rigward tas-sistemi tal-Klassi B u tal-kwistjonijiet identifikati bħala kwistjonijiet pendenti fl-Appendiċi G tat-TSI adottata b'din id-Deċiżjoni, fi żmien sitt xhur min-notifika ta’ din id-Deċiżjoni, b'dan li ġej:
(a)
il-lista ta’ regoli tekniċi applikabbli;
(b)
il-proċeduri għall-evalwazzjoni tal-konformità u għall-verifika li għandhom jintużaw biex jiġi żgurat li r-regoli tekniċi applikabbli qed jiġu applikati verament;
(c)
il-korpi li jaħtar biex iwettqu dawk il-proċeduri għall-evalwazzjoni tal-konformità u għall-verifika.
F'każ li dawn l-elementi jkunu diġà ġew innotifikati fil-kuntest tad-Deċiżjonijiet 2006/679/KE u 2006/860/KE, dan l-obbligu jitqies li ġie ssodisfat.
Artikolu 4
1. Il-Kummissjoni tista' tagħti deroga mill-obbligu stipulat fit-taqsima 7.2.3.4 tal-Anness III fir-rigward tat-tagħmir obbligatorju tal-linji bis-Sistema Ewropea ta’ Kontroll tal-Ferroviji (ETCS) fil-kuntest ta’ proġetti ffinanzjati mill-UE (taqsima 7.3.2.4), meta s-sinjalazzjoni tiġi mġedda fuq sezzjonijiet qosra (inqas minn 150 km) u mhux kontinwi tal-linja u sakemm l-ETCS tkun installata qabel l-aktar data kmieni minn dawn it-tnejn:
-
5 snin wara t-tmiem tal-proġett,
-
id-data meta l-parti tal-linja tkun konnessa ma’ linja l-oħra diġà mgħammra bl-ETCS,
2. L-Istat Membru kkonċernat għandu jibgħat fajl dwar il-proġett lill-Kummissjoni. Dan il-fajl għandu jinkludi analiżi ekonomika li turi li jista' jinkiseb vantaġġ ekonomiku u/jew tekniku sostanzjali meta l-ERTMS jitqiegħed fis-servizz qabel l-aktar data kmieni mit-tnejn imsemmija fil-paragrafu 1 minflok matul it-twettiq tal-proġett iffinanzjat mill-UE.
3. Il-Kummissjoni għandha tanalizza l-fajl li jintbagħatilha u l-miżuri proposti mill-Istat Membru u għandha tinnotifika r-riżultat tal-analiżi lill-Kumitat imsemmi fl-Artikolu 29 tad-Direttiva 2008/57/KE. Meta tingħata deroga, l-Istat Membru għandu jiżgura li l-ERTMS jiġi installat qabel l-aktar data kmieni mit-tnejn imsemmija fil-paragrafu 1.
Artikolu 5
Deċiżjoni tal-Kummissjoni 2011/291/UE tas-26 ta’ April 2011 dwar speċifikazzjoni teknika għall-interoperabilità fir-rigward tas-subsistema - “Lokomotivi u vetturi ferrovjarji għat-trasport tal-passiġġieri” tas-sistema konvenzjonali trans-Ewropea tal-ferroviji (5) hija emendata kif ġej:
(1)
It-tieni inċiż taħt it-titolu “Legislative measures in force” fit-Taqsima 1.4 “Referenced documents” tal-Anness jiġi mibdul bi “Control Command and Signalling TSI”.
(2)
It-Taqsima 4.2.3.3.1 tinbidel bl-Anness I ta’ din id-Deċiżjoni.
(3)
It-Tabella 10 tat-taqsima 4.3.4 tinbidel bl-Anness II ta’ din id-Deċiżjoni.
Artikolu 6
Id-dokument tekniku tal-ERA “ERTMS/ETCS System requirements specifications (SRS)”, bir-referenza “subset-026” fil-verżjoni 3.2.0 u bid-data 22 ta’ Diċembru 2010, jista' jintuża bħala bażi għas-sejħa għal offerti għal tagħmir tal-linji b'ETCS u għat-twettiq ta’ testijiet, iżda, qabel ma jidħol fis-seħħ l-hekk imsejjaħ baseline 3, ma tistax issir talba biex ferroviji jiġu mgħammra bil-baseline 3.
Artikolu 7
Id-Deċiżjonijiet 2006/679/KE u 2006/860/KE huma b'hekk imħassra. Id-dispożizzjonijiet tagħhom għandhom madankollu jkomplu japplikaw fir-rigward tal-manutenzjoni ta’ proġetti awtorizzati skont it-TSI annessa ma’ dawk id-Deċiżjonijiet u, sakemm l-applikant ma jitlobx l-applikazzjoni ta’ din id-Deċiżjoni, ta’ proġetti għal subsistemi ġodda, imġedda jew imtejba li huma fi stadju avvanzat tal-iżvilupp jew is-suġġett ta’ kuntratt li qed iseħħ fid-data tan-notifika ta’ din id-Deċiżjoni.
Artikolu 8
Din id-Deċiżjoni għandha tibda tapplika sitt xhur wara li tiġi nnotifikata lill-Istati Membri.
Artikolu 9
Din id-Deċiżjoni hija indirizzata lill-Istati Membri.
Magħmul fi Brussell, il-25 ta’ Jannar 2012.

Labels: 7
8
15